因放翁以劍南詩稿爲贈詠歎之餘賦短歌以謝
作者：徐文卿
朝代：宋

paragraphs: 半生誦公流傳詩，每恨收拾多所遺。
豈知二千五百二十有四首，一旦俱爲吾得之。
長松駕壑風烟老，春花嫣然動碧草。
祇今忠憤欲白頭，四海但推言語好。
有文如此何所憂，世間萬事元悠悠。
君不見李杜千載名不休，豈不勝彼公與侯。